臺灣語典 (連橫)

刊本

《台湾语典》连雅堂，金枫出版社，台北，1986年。

论述

比年以来，我台人士辄唱乡土文学，且有台湾语改造之议，此余平素之计划也。顾言之似易而行之实难，何也？能言者未必能行，能行者又不肯行；此台湾文学所以日趋萎靡也。夫欲提倡乡土文学，必先整理乡土语言，而整理之事，千头万绪：如何着手、如何搜罗、如何研究、如何决定？非有淹博之学问、精密之心思，副之以坚毅之气力、与之优游之岁月，未有不半途而废者也。余，台湾人也，既知其难，而不敢以为难。
 — 《雅言》。
连横曰：“余台湾人也，能操台湾之语而不能书台湾语之字，且不能明台语之义，余深自愧！夫台湾之语，传自漳、泉，而漳、泉之语，传自中国，其源既远，其流又长，张皇幽渺，坠绪微茫，岂真南蛮𫛞舌之音而不可以调宫商也哉？余以治事之暇，细为研求，乃知台湾之语，高尚优雅，有非庸俗之所能知；且有出于周、秦之际，又非今日儒者之所能明，余深自喜。”…………嗟夫！余又何敢自慰也。余惧夫台湾之语日就消灭，民族精神因之萎靡，则余之责乃娄大矣。
 — 《台语考释 · 序一》
余既整理台语，复惧其日就消灭，悠然以思，惕然以儆，怆然以言。乌乎！余闻之先哲矣，灭人之国，必先去其史；隳人之枋、败人之纲纪，必先去其史；绝人之材、湮塞人之教，必先去其史。余又闻之旧史氏矣，三苗之猾夏，獯鬻 之凭陵，五胡之俶扰，辽、金、西夏之割据，爱亲觉罗氏之盛衰，其祀忽亡，其言自绝；其不绝者仅存百一于故籍之中，以供后人之考索。乌乎！吾思之，吾重思之，吾能不惧其消灭哉！
今之学童，七岁受书；天真未漓，咿唔初诵，而乡校已禁其台语矣。今之青年，负笈东上，期求学问，十载勤劳而归来，已忘其台语矣。今之搢绅上士，乃至里胥小吏，遨游官府，附势趋权，趾高气扬，自命时彦，而交际之间，已不屑复语台语矣。颜推之氏有言：“今时子弟，但能操鲜卑语、弹琵琶以事贵人，无忧富贵”。噫！何其言之婉而戚也！
余以僇民，躬逢此厄，既见台语之日就消灭，不得不起而整理，一以保存，一谋发达，遂成台语考释，亦稍以尽厥职矣。曩者余惧文献之亡，撰述台湾通史，今复刻此书，虽不足以资贡献，苟从此而整理之、演绎之、发扬之，民族精神赖以不坠，则此书也，其犹玉山之一云、甲溪之一水也欤！
 — 《台语考释 · 序二》
凡一民族之生存，必有其独立之文化，而语言、文字、艺术、风俗，则文化之要素也。是故，文化而在，则民族之精神不泯，且有发阳光大之日，此征之历史而不可易者也。台湾今日文化之销沉，识者忧之。而发扬之、光大之，则乡人士之天职也。
 — 《雅言 · 二》